1 Introducere

În ultimii ani, s-a înregistrat o creștere semnificativă a cererii de servicii de livrare de colete , atât la nivel național, cât și la nivel transfrontalier. Oportunitățile transfrontaliere pentru cumpărătorii online au determinat o creștere a comerțului electronic transfrontalier și au deschis calea pentru o creștere dinamică a serviciilor de livrare de colete. Astfel cum se arată în cel mai recent raport al Grupului autorităților europene de reglementare în domeniul serviciilor poștale (ERGP), volumul coletelor în perioada 2018-2019 a crescut cu 9,1 % sau cu peste 500 de milioane de trimiteri de colete . Pandemia de COVID-19 a accelerat și mai mult aceste evoluții. Clienții au avut acces la o mare varietate de produse de la domiciliul lor unde au fost carantinați, iar operatorii de livrare au putut continua să funcționeze în pofida restricțiilor impuse în timpul pandemiei, în special în sectorul transporturilor și al transportului de mărfuri. Astăzi, consumatorii se așteaptă să aibă acces la o gamă largă de servicii de livrare de colete, la oferte competitive de astfel de servicii, atât în ceea ce privește calitatea și nivelul tarifelor, cât și transparența tarifelor naționale și transfrontaliere pentru serviciile de livrare de colete. În plus, consumatorii au în vedere tot mai mult calitatea, cum ar fi puncte de livrare flexibile și termene scurte de livrare, considerându-le caracteristici importante ale livrării transfrontaliere de colete.

Regulamentul (UE) 2018/644 privind serviciile de livrare transfrontalieră de colete (denumit în continuare „regulamentul”) a fost adoptat în 2018 în contextul Strategiei privind piața unică digitală pentru Europa pentru a răspunde îngrijorării că nivelul relativ mare al tarifelor aplicabile serviciilor de livrare transfrontalieră de colete, lipsa de transparență și de supraveghere reglementară a acestor servicii și a tarifelor aferente au constituit un obstacol în calea furnizării transfrontaliere de servicii de livrare de colete și a funcționării pieței interne.

Regulamentul se bazează pe normele din Directiva 97/67/CE („Directiva privind serviciile poștale”) și le completează în ceea ce privește serviciile de livrare transfrontalieră de colete. Comisia adoptă, împreună cu prezentul raport, un raport privind punerea în aplicare a Directivei privind serviciile poștale, bazându-se pe evaluarea directivei și identificând posibilele domenii în care cadrul serviciilor poștale ar trebui să fie aliniat la evoluțiile pieței și la evoluțiile tehnologice, precum și la schimbarea nevoilor utilizatorilor .

Regulamentul stabilește cerințe pentru ca operatorii să își raporteze tarifele pentru anumite servicii de livrare naționale și transfrontaliere. De asemenea, regulamentul prevede o procedură prin care autoritățile naționale de reglementare trebuie să identifice tarifele pentru livrarea transfrontalieră a coletelor individuale care sunt nejustificat de mari. De asemenea, regulamentul conferă tuturor autorităților de reglementare competențe consecvente de monitorizare a serviciilor de livrare de colete. În cele din urmă, regulamentul confirmă dreptul consumatorilor de a fi informați cu privire la opțiunile de livrare transfrontalieră, la taxele pe care consumatorii trebuie să le plătească pentru livrarea transfrontalieră de colete, precum și cu privire la politicile comercianților de soluționare a reclamațiilor, în conformitate cu Directiva privind drepturile consumatorilor .

Articolul 11 din regulament prevede obligația Comisiei de a raporta cu privire la aplicarea și punerea în aplicare a regulamentului și de a evalua, în special, contribuția acestuia la îmbunătățirea serviciilor de livrare transfrontalieră de colete, inclusiv accesibilitatea financiară pentru IMM-uri și persoane fizice și impactul său asupra volumelor de livrare transfrontalieră și asupra comerțului electronic. De asemenea, Comisia ar trebui să analizeze măsura în care autoritățile naționale de reglementare au întâmpinat dificultăți în aplicarea regulamentului și progresele înregistrate în cadrul altor inițiative pentru finalizarea pieței unice a serviciilor de livrare de colete.

Prezentul raport evidențiază principalele realizări și provocări de până acum în ceea ce privește aplicarea și punerea în aplicare și, în particular, indică faptul că toate autoritățile naționale de reglementare au dobândit cunoștințe semnificative cu privire la operatorii de livrare de colete care își desfășoară activitatea pe piața serviciilor de livrare de colete, inclusiv cu privire la noile modele de afaceri.

2. Metoda și domeniul de aplicare

Prezentul raport vizează primii doi ani de aplicare a regulamentului. El se bazează pe contribuțiile ERGP . Tarifele utilizate în raport au fost comunicate anual de autoritățile naționale de reglementare în perioada 2019-2021. De asemenea, Comisia a desfășurat o consultare specifică adresată operatorilor de servicii de livrare, consumatorilor, comercianților cu amănuntul și partenerilor sociali în cadrul Comitetului european pentru dialog social în domeniul serviciilor poștale.

Regulamentul prevede obligația autorităților naționale de reglementare de a colecta informații specifice, inclusiv privind tarifele, de la furnizorii de servicii de livrare de colete. Tarifele care intră în domeniul de aplicare al regulamentului sunt tarifele naționale și cele transfrontaliere din interiorul UE accesibile publicului pentru 15 servicii de livrare de colete utilizate în mod curent, astfel cum sunt identificate în anexa la regulament. Aceste tarife se referă exclusiv la trimiterile individuale, fără reducere. Prin urmare, ele se aplică în principal serviciilor de livrare de colete achiziționate de consumatori individuali sau de operatori foarte mici de comerț electronic cu amănuntul care nu au negociat tarifele cu operatorii. Expeditorii mai mari, în special comercianții cu amănuntul sau platformele de comerț electronic, beneficiază în general de tarife reduse negociate, în principal din cauza volumelor mari, dar și pentru că expeditorii desfășoară unele activități de sortare și transport în prealabil. Prin urmare, tarifele accesibile publicului vizează numai o parte foarte mică din toată piața serviciilor de livrare de colete și este posibil să fie doar 6 % din volumul total al coletelor .

Cu toate acestea, expeditorii individuali de colete individuale sunt deosebit de sensibili la tarife, care ar trebui să rămână accesibile pentru aceștia. Acest lucru a fost confirmat de consumatorii care au răspuns la consultarea specifică. Operatorii foarte mici de comerț electronic cu amănuntul, care sunt mai înclinați să utilizeze servicii cu tarife pentru livrarea de colete individuale, caută adesea cele mai ieftine opțiuni de livrare atunci când își dezvoltă activitățile de comerț electronic. Prin urmare, ei pot beneficia de un grad mai mare de transparență a tarifelor. Tarifele transparente pentru trimiterile individuale servesc și ca punct de referință pentru operatorii mai mari de comerț electronic cu amănuntul pentru negocierea unor tarife reduse cu furnizorii de servicii de livrare.

3 Prezentare generală a pieței serviciilor de livrare a coletelor în UE

Piața serviciilor de livrare transfrontalieră de colete este deschisă concurenței încă din anii 1990, diferiți furnizori oferind servicii și prețuri diferite în funcție de greutate, dimensiune și destinație, precum și caracteristici cu valoare adăugată, cum ar fi opțiunile de trasabilitate sau privind timpul de rutare.

Piața serviciilor de livrare de colete poate fi segmentată, în linii mari, în trei subtipuri de piață, „între întreprinderi” (B2B – „business to business”), „între întreprinderi și consumatori” (B2C – „business to consumer”) și „între consumatori și orice alte părți” (C2X – „consumer to any other party”). Dintre acestea, segmentul C2X reprezintă doar o mică parte a pieței: de exemplu, se estimează că segmentul C2X, care reprezintă coletele trimise la prețuri unitare de catalog, reprezintă mai puțin de 7 % din toată piața serviciilor de livrare de colete din Germania și mai puțin de 3 % în Țările de Jos .

Potențialul de creștere al pieței serviciilor de livrare de colete este strâns legat de creșterea pieței cu amănuntul online. Totalul vânzărilor cu amănuntul pe internet în Europa a ajuns la 424 de miliarde EUR în 2019, cu o creștere de 15 % pe an începând din 2014. Livrarea transfrontalieră reprezintă aproape 24 % din totalul vânzărilor online în Europa . Drept rezultat, piața europeană a serviciilor de livrare de colete a crescut considerabil în ultimii doi ani și a depășit 70 de miliarde EUR ca cifră de afaceri în 2019 . Tehnologia de urmărire [„tracking & tracing” (t&t)] a scrisorilor și coletelor și serviciul de livrare mai sigur și mai fiabil contribuie la îmbunătățirea și creșterea gradului de încredere a consumatorilor.

Criza cauzată de pandemia de COVID-19 a accelerat considerabil comerțul electronic, aflat deja în creștere, și, ulterior, serviciile de livrare de colete. La nivel mondial, creșterea medie a numărului de colete în al doilea trimestru al anului 2020, în timpul restricțiilor de deplasare a persoanelor impuse din cauza COVID-19, a fost de 43 % . Tendința a continuat și în restul anului .

Prima revizuire pe termen scurt a Regulamentului privind geoblocarea , adoptată la 30 noiembrie 2020, a concluzionat că unii operatori de comerț electronic cu amănuntul continuă să fie reticenți în a oferi opțiuni de livrare transfrontalieră. Chiar dacă Regulamentul privind geoblocarea nu obligă comercianții să livreze la nivel transfrontalier în cazul în care acest lucru nu este prevăzut în contract, procesul de cumpărare poate fi îngreunat în ultimele etape, deoarece consumatorii sunt informați doar atunci că respectivul operator de comerț electronic cu amănuntul nu livrează în țara de origine a consumatorului. Un exercițiu de tip „client misterios” menționat în Raportul privind geoblocarea, care analizează diferite aspecte ale cumpărăturilor online (fără a se limita la livrarea transfrontalieră de colete), a arătat că doar una din trei încercări de cumpărare transfrontalieră a fost reușită.

Astfel de probleme ar putea afecta așteptările consumatorilor care ar dori ca produsele oferite online să fie accesibile pe piața internă a UE. Simultan, comercianții online încă întâmpină obstacole administrative (precum cerințele de înregistrare în scopuri de TVA) și nu le sunt clare cerințele de protecție a consumatorilor care se aplică vânzărilor transfrontaliere . Aceste probleme descurajează operatorii de comerț electronic cu amănuntul să fie mai activi în operațiunile transfrontaliere.

Printre furnizorii de servicii de livrare de colete activi pe piață, se numără operatorii poștali naționali, operatorii internaționali de servicii de curierat rapid și de logistică, operatorii cu prezență predominant internă și brokerii de colete (și anume intermediari între clienți și operatori care colectează cererile clienților pentru servicii de livrare de colete). Deși, în țările lor, operatorii poștali naționali care oferă serviciu universal au, în general, cote foarte mari pe piața scrisorilor trimise prin poștă , ei au avut doar o cotă medie pe piața coletelor de aproximativ 33 % în ceea ce privește volumul și de 27 % în ceea ce privește veniturile în perioada 2015-2019 . Operatorii internaționali de servicii de curierat rapid și de logistică sunt cei mai importanți actori din diferitele segmente ale pieței, în care au pătruns și platforme internaționale de vânzare online cu amănuntul, mai ales pe piețele de livrare de colete din unele state membre (Austria, Franța, Germania, Italia și Spania). Prin urmare, pe lângă operatorii tradiționali cu prezență națională, un număr tot mai mare de actori activi în acest sector au o structură logistică multinațională/internațională.